Qhaˬ hmˇ phehˬ zaˬ Qhaˬ hmˇ qhoeˇ mawˇ dehꞈ le-eu nehˬ-ehˇ aˬ yawꞈ-euˬ aˬ ma nehˬ-ehˇ ghawˬ-iˇ-awˇ shaˬ luꞈ ngeh qhaˬ yehˇ aˬ ma htiˬ mawˇ mawˇ-awˇ, ghoˆ chu-euˬ meh.
Qhaˬ yehˇ phehˬ zaˬ-aˬ, aˬ ma mawˇ, qhaˬ yehˇ zaˬ smˬ mawˇ, qhaˬ hmˇ zaˬ htiˬ mawˇ lehˇ jawˇ-euˬ meh. Aˬ yawꞈ phehˬ zaˬ htiˬ ghaˬ-ahˇ htiˬ ghaˬ zawˇ gaˬ gaˬ-ehˇ zawˇ byawˬ-eu htiˬ phehˬ zaˬ meh. Qhaˬ yehˇ aˬ ma gheh aˬ yawꞈ-euˬ zaˬ hawˇ-eu qhaˬ hmˇ zaˬ lehˇ maˬ tseˇ paˆ ni htiˬ kawˆ loꞈ-ehˇ gaˬ, htiˬ kawˆ loꞈ-ehˇ haw lahˇ-eu meh.
Aˬ yawꞈ maꞈ oe mawꞈ qawꞈ, htiˬ kawˆ loꞈ-ehˇ dzaˬ, htiˬ kawˆ loꞈ-ehˇ iˇ, htiˬ kawˆ loꞈ-ehˇ yuꞈ lehˇ, htiˬ mawˇ-ahˇ htiˬ mawˇ zawˇ gaˬ-eu meh. Qhaˬ hmˇ zaˬ qawꞈ, qhaˬ hmˇ phehˬ zaˬ-ahˇ, htiˬ ma baw zaˬ hti mehˇ nmˇ loꞈ-ehˇ duˇ-iˬ meh.
Ehˇ qawꞈ, qhaˬ hmˇ zaˬ qhoeˇ qhaˬ yehˇ phehˬ zaˬ pyeuꞈ-awˇ jawˇ gaˇ nui qhahˇ maˬ shiˇ-eu deuˬ jawˇ-eu meh.
Chawˬ deuˬ nehˬ-ehˇ niˇ gha ngeh, chawˬ deuˬ qawꞈ, 'Nawˇ-aˬ qhaˬ yehˇ phehˬ zaˬ-euˬ mehˇ nmˇ maˬ ngeuˇ-a. Qhaˬ yehˇ aˬ ma neh ghoˆ chu-euˬ zaˬ-a lehˇ aˬ yawꞈ-ahˇ htaˬ nyiˇ-eu laꞈ qhoeˬ ehˇ nehˬ-eu meh.
Nymˇ khaˬ taꞈ-eu deuˬ qawꞈ, "Nawˇ-aˬ qhaˬ yehˇ neh ghoˆ chu-euˬ zaˬ miˇ neh, aˬ yawꞈ-euˬ zaˬ maˇ-ahˇ gaˬ-eu loꞈ- ehˇ aˬ joˆ-ehˇ gaˬ nya nmˇ. Nawˇ-aˬ qhaˬ yehˇ aˬ ma neh phuˬ-euˬ maˬ ngeuˇ-eu beu" lehˇ ja pyaˆ nehˬ-eu meh.
Qhaˬ hmˇ zaˬ mawˇ, gaˇ kawˆ qhoeˇ deuˬ aˬ yawꞈ-euˬ qhaˬ yehˇ aˬ ma-ahˇ dzawˇ nehˬ-euˬ meh. Qhaˬ yehˇ aˬ ma mawˇ gheh,"Aˬ ma phehˬ zaˬ nehˬ-ehˇ qhaˇ jawˇ-eu yawˬ ghaˬ naˆ luꞈ htiˬ mehˇ nmˇ tehꞈ ma. Aˬ ma qawꞈ yawˬ ghaˬ na luꞈ-ahˇ zaˬ huiˬ zaˬ nyiˇ maˬ tseˇ ni htiˬ kawˆ loꞈ-ehˇ gaˬ, htiˬ kawˆ loꞈ-ehˇ haw lahˇ luꞈ ma" lehˇ ehˇ nehˬ-euˬ meh.
Qhoeˇ ngeh hawˇ-eu qhaˬ hmˇ zaˬ qawꞈ nui ma saˇ-awˇ laˬ qhaˬ chehˇ-eu meh.
Ehˇ qawꞈ dawˬ pheh jawˇ-eu deuˬ-aˬ, "Nawˇ-aˬ zaˬ maˇ maˬ ngeuˇ-a. Ghoˆ chu-euˬ zaˬ meh lehˇ ehˇ gaˇ htiˬ qhehˬ maˬ htaˬ ni ya gaˬ luꞈ-eu meh.
Qhoeˇ miˇ neh qhaˬ hmˇ zaˬ qhoeˇ mawˇ-aˬ, aˬ yawꞈ-euˬ zaˬ baw aˬ ma poˆ-iˇ ma lehˇ noeˬ tcehˆ leˇ-euˬ meh. Qhoeˇ miˇ neh htiˬ miˇ-aˬ, aˬ chawˬ yuꞈ qaˆ jiˇ khaˬ-ahˇ, chiˬ chuˇ ni iˇ doˆ qhoeˬ-awˇ aˬ yawꞈ-euˬ zaˬ baw aˬ ma-ahˇ poˆ-iˇ-eu lehˇ iˇ gheh-euˬ meh.
Ngehˬ-ehˇ iˇ naˇ ngehˬ-ehˇ uˬ ciꞈ myahˇ laˇ-eu loꞈ-ehˇ yaw tcehꞈ qawꞈ tcehꞈ laˇ-euˬ meh. Qhoeˇ miˇ neh bawˇ tsahˬ-ahˇ aˬ yawꞈ htiˬ mawˬ tehꞈ-ehˇ chah-eu guˆ laˬ htaˬ-euˬ meh. Ehˇ qawꞈ leh jeh-awˇ mehˬ hu phaˇ iˇ-euˬ meh.
Aˬ yawꞈ qhoeˇ loꞈ-ehˇ chah luꞈ ngeh, uˬ yehˇ yehˇ muˆ muˆ le-awˇ, htiˬ qhehˬ naˇ yehˇ qaˆ le-euˬ meh. Uˬ yehˇ yehˇ qawꞈ htiˬ gaˇ-iˬ cehˆ awˆ qhaˇ maˬ za-eu miˇ neh, uˬ yehˇ deh aˬ jiˇ-awˇ yaw gaˆ gaˆ laˇ-euˬ meh. Qhoeˇ ngeh qhaˬ yehˇ aˬ ma hawˇ-eu, aˬ yawꞈ-euˬ mehˇ nmˇ qhaˬ yehˇ zaˬ -ahˇ noeˬ mawˇ leˇ-euˬ meh.
Uˬ ciꞈ miˇ lah-ehˇ chah-awˇ, uˬ bya bya htaw htaw laˇ ngeh dzaˇ mehꞈ laˇ htaˬ, dzaˬ-eu jeˬ qawꞈ htiˬ jeˬ-iˬ maˬ jaˆ miˇ neh ghaˬ juˬ laˇ htaˬ-euˬ loꞈ-ehˇ pyeuꞈ laˇ-euˬ meh. Qhoeˇ ngeh qhaˬ hmˇ zaˬ-aˬ, zahˬ leˇ-awˇ htiˬ gaˇ-iˬ iˇ-eu nui noeˬ maˬ doˆ-ehˇ shaˬ laˇ-euˬ meh.
Qhoeˇ ngeh qhaˬ laˬ htiˬ mawˬ baw duˆ uˬ moˆ neh cehˆ doˆ laꞈ-awˇ, qhaˬ hmˇ zaˬ qhoeˇ mawˇ dzaˇ mehꞈ-eu juˆ laˇ htaˬ-euˬ nga lehˇ ya siˬ ngeh qhaˬ hmˇ zaˬ-ahˇ tsawˬ kawꞈ gheh-euˬ meh. Qhaˬ hmˇ zaˬ qhoeˇ mawˇ qawꞈ, guˆ guˆ tsi tsi-ehˇ cheh-euˬ meh. Ehˇ qawꞈ aˬ yawꞈ dzaˇ mehꞈ laˇ htaˬ-euˬ miˇ  neh sm-iˇ phaˬ-ehˇ pyeuꞈ laˇ-euˬ meh.
Qhoeˇ ngeh qhaˬ yehˇ aˬ ma hawˇ-eu qhaˬ yehˇ zaˬ deuˬ-aˬ, qhaˬ hmˇ zaˬ maˬ jawˇ-eu miˇ neh poˆ qoꞈ-eu lehˇ poˆ luꞈ ngeh, qhaˬ hmˇ zaˬ guˇ-eu gaˬ-awˇ, qhaˬ hmˇ zaˬ jawˇ gaˇ cehˆ gheh leꞈ-awˇ, qhaˬ hmˇ zaˬ nehˬ-ehˇ cheh luꞈ-eu qhaˬ laˬ-ahˇ aˬ yawꞈ maꞈ htiˬ kawˆ loꞈ-ehˇ ga uiˬ-awˇ cheh-euˬ meh. Qhoeˇ miˇ neh qhaˬ laˬ qawꞈ bawˇ tsahˬ phaw choeˬ byoˆ gheh-euˬ meh. Qhoeˇ loꞈ-ehˇ jahˇ-awˇ qhaˬ hmˇ zaˬ-euˬ ziˇ-ahˇ kha qoꞈ-euˬ meh.
Qhaˬ hmˇ zaˬ qhoeˇ mawˇ aˬ yawꞈ-euˬ yaw lehˬ noeˬ poˆ leˇ-awˇ, "Aˬ li-ahˇ kha qoꞈ nehˬ laꞈ-euˬ guiˬ lahˬ huiˬ dui dui miˇ-a ma-oˇ. Heu loꞈ-ehˇ cehˆ qhoeˬ-euˬ gaˇ iˬ baˇ phyehˬ nehˬ laꞈ-awˬ" lehˇ ehˇ nehˬ-euˬ meh.
Qhaˬ yehˇ aˬ ma mawˇ gheh, "Iˬ baˇ phyehˬ nehˬ ma li-oˇ. Htiˬ ma htiˬ da baw zaˬ maˬ ngeuˇ-eu qawꞈ, htiˬ ghaˬ-ahˇ  htiˬ ghaˬ gaˬ-awˇ, haw lahˇ luꞈ naˇ dawˬ tawˆ luꞈ htiˬ phehˬ zaˬ tehꞈ-aˬ. Yawˬ ha neh baw-euˬ maˬ ngeuˇ-eu qawꞈ yawˬ ha neh bawˬ-euˬ zaˬ loꞈ-ehˇ gaˬ luꞈ ma. Aˬ khaˇ naˇ hteu loꞈ-ehˇ htaˬ phaˇ cehˆ de. Yahˇ qhehˬ yaw qaˆ-a" lehˇ ehˇ nehˬ-euˬ meh.
Qhaˬ hmˇ zaˬ mawˇ gheh, Aˬ li siˬ nya shaw-euˬ ma, ma-oˇ. Aˬ khaˇ naˇ hteu loꞈ-ehˇ htiˬ jawˇ-iˬ maˬ phaˬ jahˇ ma. Aˬ suˇ ghaˬ aˬ jeˬ lehˇ ehˇ qawꞈ, ngaˬ-euˬ aˬ ma, ngaˬ-euˬ mehˇ nmˇ ma lehˇ ehˇ nehˬ-euˬ meh.
Qhoeˇ ngeh nah taꞈ naˇ qhaˬ hmˇ zaˬ  hawˇ-eu qhaˬ yehˇ phehˬ zaˬ-aˬ, aˬ suˇ ghaˬ aˬ jeˬ lehˇ ehˇ qawꞈ maˬ naˇ haˬ ni htiˬ ghaˬ-ahˇ htiˬ ghaˬ ghoeˇ ghoeˇ gaˬ gaˬ-ehˇ dehꞈ daˆ leꞈ-euˬ meh.